คนรวยสุดในออสเตรเลียทำธุรกิจอะไร ?
คนที่รวยที่สุดในออสเตรเลีย คือใคร ? คำตอบคือ เป็นสุภาพสตรีที่ชื่อว่า คุณ “Gina Rinehart”  คุณ Rinehart ทำธุรกิจอะไร  ทำไมถึงได้กลายเป็นคนรวยสุดในออสเตรเลีย ?  ลงทุนแมนจะเล่าให้ฟัง 
8 มิ.ย. 2564

คนรวยสุดในออสเตรเลีย ทำธุรกิจอะไร ? /โดย ลงทุนแมน
คนที่รวยที่สุดในออสเตรเลีย คือใคร ?
คำตอบคือ เป็นสุภาพสตรีที่ชื่อว่า คุณ “Gina Rinehart”
คุณ Rinehart ทำธุรกิจอะไร 
ทำไมถึงได้กลายเป็นคนรวยสุดในออสเตรเลีย ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Rinehart เกิดที่เมืองเพิร์ท ประเทศออสเตรเลีย ในปี 1954
ในวัยเด็กครอบครัวของคุณ Rinehart อาศัยอยู่ในแถบที่ชื่อว่า Pilbara ที่ตั้งอยู่ทางตะวันตกเฉียงเหนือของออสเตรเลีย
ที่นี่เป็นพื้นที่ขนาดใหญ่ แห้งแล้ง จึงทำให้มีประชากรอาศัยอยู่น้อย 
แต่จุดเด่นของ Pilbara คือ การมีแหล่งแร่และทรัพยากรธรรมชาติที่มีค่ามหาศาลอยู่ที่นี่
และนั่นก็คือจุดเปลี่ยน ที่ทำให้คุณ Rinehart กลายมาเป็นบุคคลที่ร่ำรวยสุดของออสเตรเลีย ในวันนี้..
คุณพ่อของคุณ Gina Rinehart ชื่อว่า Lang Hancock ได้ก่อตั้งบริษัทชื่อ Hancock Prospecting Group (HPPL) ในปี 1955 เพื่อทำธุรกิจสำรวจ ผลิต และขายแร่เหล็ก ในแถบ Pilbara
ต่อมาในปี 1992 คุณ Hancock ก็เสียชีวิตลง 
และคุณ Rinehart ในฐานะลูกสาว ก็ขึ้นมาเป็นผู้บริหารของบริษัทนับแต่นั้นเป็นต้นมา
โดยปัจจุบัน รายได้ของ HPPL มาจาก 2 ส่วนธุรกิจ คือ
- การสำรวจขุดเจาะ และขายแร่เหล็ก
- การเพาะพันธุ์ และการขายโคเนื้อเชิงพาณิชย์
หลายคนคงนึกภาพธุรกิจเพาะพันธุ์ และการขายโคเนื้อเชิงพาณิชย์ออก 
แต่สำหรับการขายแร่เหล็ก หลายคนอาจยังไม่คุ้นกับธุรกิจนี้กันเท่าไรนัก
แร่เหล็ก (Iron Ore) คือ วัตถุดิบที่มีความสำคัญเป็นอันดับสูงในยุคอุตสาหกรรม โดยเฉพาะอุตสาหกรรมผลิตเหล็กที่ต้องใช้แร่เหล็กเป็นวัตถุดิบในการผลิต เพื่อป้อนให้กับหลายอุตสาหกรรม
ไม่ว่าจะเป็น อุตสาหกรรมรถยนต์, รับเหมาก่อสร้าง รวมไปถึงอุตสาหกรรมเครื่องใช้ไฟฟ้า 
ซึ่งแร่เหล็กนั้นจะถูกขุดจากเหมืองแร่ ที่มีกระจัดกระจายอยู่เกือบทั่วโลก
อย่างไรก็ตาม แหล่งแร่เหล็กที่มีคุณภาพดี มีปริมาณแร่มากพอ และได้รับการยอมรับทั่วโลก มีอยู่ไม่กี่แห่ง ซึ่ง ออสเตรเลีย ก็คือหนึ่งในนั้น
โดยเฉพาะในพื้นที่ Pilbara ซึ่งถือว่าเป็นพื้นที่มีแร่เหล็กที่มีคุณภาพสูง และมีความสำคัญต่อเศรษฐกิจของออสเตรเลียอย่างมาก
เรื่องนี้ถึงขนาดทำให้ออสเตรเลียเป็นประเทศ ที่ส่งออกสินแร่เหล็กมากสุดของโลก เลยทีเดียว
การผลิตแร่เหล็ก ยังนับเป็นหนึ่งในอุตสาหกรรมที่มีความสำคัญมากต่อเศรษฐกิจออสเตรเลีย
ปี 2019 มีการจ้างงานในอุตสาหกรรมกว่า 140,000 ตำแหน่ง และในปี 2020 มูลค่าการส่งออกสินแร่ และผลิตภัณฑ์ที่เป็นผลพลอยได้ของออสเตรเลีย มีมูลค่ากว่า 2.8 ล้านล้านบาท
ปัจจุบัน กว่า 98% ของแร่เหล็กที่ถูกสำรวจและผลิตขึ้นมานั้น ถูกนำไปใช้ในอุตสาหกรรมเหล็ก หมายความว่า ถ้าความต้องการเหล็กทั่วโลกเพิ่มสูงขึ้น ก็จะทำให้ราคาของแร่เหล็กซึ่งเป็นวัตถุดิบสำคัญในการผลิตเหล็ก เพิ่มสูงขึ้นตามไปด้วย
ในปี 2020 ภาวะเศรษฐกิจทั่วโลกที่ตกต่ำจากการแพร่ระบาดของโควิด 19 ส่งผลโดยตรงต่อราคาสินค้าโภคภัณฑ์หลายอย่างนั้นปรับลดลง โดยเฉพาะราคาน้ำมันดิบ (เบรนท์) ที่ปรับลดลงกว่า 24%
แต่กับสินแร่เหล็ก กลับตรงกันข้าม เพราะราคาได้ปรับเพิ่มขึ้นสวนทางกับสินค้าโภคภัณฑ์อื่น ๆ 
โดยในปี 2020 ราคาแร่เหล็กนั้นปรับเพิ่มขึ้นกว่า 68%
ซึ่งการที่ราคาของแร่เหล็กปรับขึ้นนั้น มาจากหลายสาเหตุ 
เริ่มตั้งแต่ปี 2019 ที่เกิดปัญหาด้านกำลังการผลิต เนื่องจากเกิดภัยพิบัติในประเทศที่ผลิตแร่เหล็กรายใหญ่อย่างบราซิลและออสเตรเลีย
ขณะที่อีกปัจจัย ซึ่งเป็นปัจจัยด้านความต้องการซื้อ มาจากโรงงานผลิตเหล็กในประเทศจีน ที่มีความต้องการแร่เหล็กไปผลิตเหล็กสูงขึ้น หลังจากเศรษฐกิจค่อย ๆ ฟื้นตัวหลังจากวิกฤติโรคระบาด
การปรับเพิ่มขึ้นของราคาสินแร่เหล็ก ทำให้หลายบริษัทที่อยู่ในอุตสาหกรรมผลิตสินแร่ มีผลประกอบการที่เติบโต สวนทางกับหลายธุรกิจในปีที่ผ่านมา
ลองมาดูบริษัท Rio Tinto หนึ่งในบริษัท ที่สำรวจและผลิตสินแร่รายใหญ่ของโลกในออสเตรเลีย ว่าผลประกอบการเป็นอย่างไร
ผลประกอบการของ บริษัท Rio Tinto
ปี 2019 รายได้ 1.3 ล้านล้านบาท กำไร 248,000 ล้านบาท
ปี 2020 รายได้ 1.4 ล้านล้านบาท กำไร 302,000 ล้านบาท
รายได้โต 8% กำไรโต 22% ในปีที่เกิดการระบาดของโควิด 19
ที่น่าสนใจคือ นับจากต้นปี 2019 มูลค่าบริษัท Rio Tinto 
เพิ่มขึ้นจาก 2.5 ล้านล้านบาท มาอยู่ที่ 4.3 ล้านล้านบาท
และถ้าลองมาดู บริษัท HPPL ของคุณ Rinehart ก็มีผลประกอบการที่เติบโตด้วยเช่นกัน
ผลประกอบการของ Hancock Prospecting Group (HPPL)
ปี 2019 รายได้ 203,000 ล้านบาท กำไร 63,000 ล้านบาท
ปี 2020 รายได้ 256,000 ล้านบาท กำไร 99,000 ล้านบาท
รายได้โต 26% กำไรโต 57%
พอเรื่องเป็นแบบนี้ จึงทำให้ทรัพย์สินของเจ้าของบริษัท อย่างคุณ Rinehart เพิ่มขึ้นอย่างมหาศาล
ปี 2019 คุณ Rinehart มีทรัพย์สิน 459,000 ล้านบาท
ปี 2021 คุณ Rinehart มีทรัพย์สิน 879,000 ล้านบาท
ในระยะเวลาไม่ถึง 2 ปี มูลค่าทรัพย์สินนั้นเพิ่มขึ้นเกือบเท่าตัว
ซึ่งทำให้วันนี้คุณ Rinehart กลายเป็นคนรวยสุดในออสเตรเลีย 
และเป็นผู้หญิงที่รวยสุดอันดับที่ 9 ของโลก ในปัจจุบัน
ปิดท้ายด้วยข้อมูลที่น่าสนใจ 
ปัจจุบัน แม้บริษัท HPPL ไม่ได้จดทะเบียนอยู่ในตลาดหุ้น 
แต่ถ้าเราลองเอาค่า P/E 14 เท่า ของบริษัท Rio Tinto ที่ทำธุรกิจลักษณะเดียวกัน มาคูณกับกำไร
นั่นหมายความว่า ด้วยกำไรปีล่าสุด 
จะทำให้บริษัท HPPL ของคุณ Gina Rinehart มีมูลค่า 1.4 ล้านล้านบาท เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-
-
-